Martin Kahanec

Martin Kahanec (* 28. apríl 1977, Rožňava) je slovenský ekonóm, profesor a bývalý dekan (2017-2019 a 2020-21) a v súčasnosti vedúci departmentu verejnej politiky na Stredoeurópskej univerzite vo Viedni. Je tiež riaditeľom pre výskum a jedným z dvoch spoluzakladateľov (s manželkou Martou Kahancovou) Stredoeurópskeho inštitútu pre výskum práce (CELSI) v Bratislave. Martin Kahanec je podľa databázy ekonomických vedeckých publikácií RePEc dlhodobo najproduktívnejším ekonómom pôsobiacim na Slovensku a umiestňuje sa v prvej stovke ekonómov na svete v odbore migrácia. Projekt slovenskivedci.sk  zaraďuje Martina Kahanca ako jedného z len piatich ekonómov medzi slovenských vedcov a vedkyne s vysokým Hirschovým indexom (h-index).

Biografia 
Martin Kahanec získal svoj bakalársky ako aj magisterský titul na Univerzite Komenského v Bratislave a titul Master of Arts v ekonómii na Stredoeurópskej univerzite v Budapešti. Titul PhD získal na Tilburgskej univerzite v Holandsku v roku 2006. Počas doktorandského štúdia bol hosťujúcim doktorandom na ekonomickej škole v Toulouse, Université Libre v Bruseli a CERGE-EI na Univerzite Karlovej v Prahe.

V roku 2005 nastúpil na Inštitút pre výskum práce (IZA) v Bonne ako vedecký pracovník a v roku 2009 sa stal zástupcom riaditeľa pre výskum na inštitúte. V roku 2008 spolu-založil Stredoeurópsky inštitút pre výskum práce. V roku 2010 nastúpil na Stredoeurópsku univerzitu v Budapešti ako odborný asistent, kde bol v roku 2012 menovaný docentom a v roku 2016 riadnym profesorom. V roku 2017 bol vymenovaný za dekana na Fakulte verejnej správy CEU. V priebehu rokov zastával niekoľko akademických a poradných pozícií, medzi ktoré patria: Mercator Senior Fellow na inštitúte Bruegel, konzultant vo Svetovej banke a hosťujúci výskumník na Harvardovej univerzite.

Martin Kahanec je predsedom sekcie Ekonomických, biznis a manažérskych vied Academia Europaea, Európskej akadémie vied. Je pridruženým vedeckým pracovníkom a členom poradného výboru Globálnej organizácii práce, ako aj výskumným pracovníkom na Ekonomickej univerzite v Bratislave. Kahanec je členom Správnej rady Univerzity Komenského v Bratislave, Rady vlády Slovenskej republiky pre vedu, techniku a inovácie, ako aj vedeckej rady Ministerstva práce a sociálnych vecí Českej republiky. V minulosti pôsobil ako člen tímu národnej rady pre ekonomické krízové ​​riadenie COVID-19 na Ministerstve financií Slovenskej republiky ako aj člen poradnej rady ministra.

Ako prezident Slovenskej ekonomickej asociácie (2016-2018) Kahanec v roku 2018 prevzal rotujúce predsedníctvo Vyšehradskej spolupráce českej, maďarskej, poľskej a slovenskej ekonomických spoločností. V rokoch 2016-17 pôsobil ako člen skupiny expertov pre audit pracovnej mobility v EÚ pri Európskom dvore audítorov.

Kahanec je redaktorom niekoľkých vedeckých časopisov: Economic Systems, Journal of European Social Policy, IZA Journal of European Labor Studies, International Journal of Manpower, a v minulosti aj Transfer: European Review of Labour and Research.

Martin Kahanec je členom ekonomického panelu expertov Denníka N a profilové rozhovory s ním boli publikované napríklad v Denníku N, SME, Hospodárskych novinách a v Trende. Často sa vyjadruje aj pre medzinárodné médiá, napríklad BBC, de Volkskrant, alebo Bloomberg.

Výskum 
Medzi hlavné oblasti výskumu Martina Kahanca patrí ekonomika práce, migrácia a mobilita EÚ, politiky trhu práce a migračná politika, etnicita na trhu práce a reformy na európskych trhoch práce.

Bibliografia (vybraná)

Knihy 
 Kahanec, M. & Zimmermann, K. F. (Eds.). (2016). Labor Migration, EU Enlargement, and the Great Recession 
 Kahanec, M., & Zimmermann, K. F. (Eds.). (2010). EU Labor Markets After Post-Enlargement Migration

Články vo vedeckých časopisoch 
 Kahanec, M., Kováčová, L., Lukáčová, K., (2022), Industrial Relations and Unemployment Benefit Schemes in the Visegrad Countries during the COVID-19 Pandemic. Transfer: European Review of Labour and Research. Vol. 28(2), 229–246.
 Ulceluse, M., & Kahanec, M. (forthcoming 2022). Eastward Enlargements of the European Union, Transitional Arrangements and Self-employment. Journal of Population Economics
 Guzi, M., Kahanec, M., & Mytna Kurekova, L. (2021). What explains immigrant-native gaps in European labor markets: The role of institutions. Migration Studies, Vol. 9(4), 1823–1856.
 Kahanec, M., Lafférs, L., & Schmidpeter, B. (2021). The Impact of Repeated Mass Antigen Testing for COVID-19 on the Prevalence of the Disease. Journal of Population Economics, Vol. 34(4)
 Fabo, B., & Kahanec, M. (2018). Can a voluntary web survey be useful beyond explorative research? International Journal of Social Research Methodology, Vol. 21(5), 591-601
 Guzi, M., Kahanec, M., & Kureková, L. M. (2018). How immigration grease is affected by economic, institutional, and policy contexts: evidence from EU labor markets. Kyklos, Vol. 71(2), 213-243
 Kahanec, M., & Pytliková, M. (2017). The economic impact of east–west migration on the European Union. Empirica, 44(3), 407-434
 Kahanec, M., & Zimmermann, K. F. (2014). How skilled immigration may improve economic equality. IZA Journal of Migration, 3(1), 2
 Giulietti, C., Guzi, M., Kahanec, M., & Zimmermann, K. F. (2013). Unemployment benefits and immigration: evidence from the EU. International Journal of Manpower, Vol.34(1/2), 24- 38. 
 Constant, A. F., Kahanec, M., & Zimmermann, K. F. (2012). The Russian-Ukrainian earnings divide. Economics of Transition, Vol. 20(1), 1-35

Referencie

Externé odkazy 
 Profil Martina Kahanca na webovej stránke CELSI
 Profil Martina Kahanca na webovej stránke CEU
 Profil Martina Kahanca na webovej stránke Academia Europaea

Slovenskí ekonómovia
Slovenskí vysokoškolskí pedagógovia
Osobnosti z Rožňavy